Šiaulių universitetas

2015-09-09

XIX amžiaus pradžioje poetas Heinrikas HEINE sakė: Jei išnyks kryžius, išnyks ir Europa, išnyks kažkas, kas postromėninius barbarus padarė oriais Europiečiais”.

Šv. Augustinas suprato esminį dalyką apie žmones: mes iš prigimties trokštame Dievo - viso džiaugsmo šaltinio. Mus traukia džiaugsmas, nes mus traukia Dievas.

Gerosios Naujienos šerdis yra Dievo meilė mums. Vieni Dievą laidoja, kiti myli ir stengiasi eiti jo nurodytu keliu, tačiau be Dievo žmonės negali gyventi. Nuo įsiklausymo į Viešpaties balsą priklauso žmonijos istorija ir netgi mūsų planetos egzistencija. Žmonės beveik užvaldė erdvę ir laiką, tačiau užvaldydami niokojame gamtą ir save pačius, be paliovos teršiame žemę, orą ir vandenį. Technologiniai stebuklai pažadino mumyse baimes, kurių anksčiau nežinojome. Mums nebeaišku kas esame, tad ieškome tapatybės psichologų ir psichiatrų kabinetuose. Kiek ilgai pajėgsime gyventi supami kurtinančio miestų triukšmo, skleidžiančio prievartą, mirtį ir tragedijas. Bet koks autoritetas šiandien atrodo kaip pančiai varžantys laisvę. Tačiau reikia liautis neapkęsti tikro pažinimo ir tikros išminties, kuri yra pats Dievas ir pradėti jos karštai ieškoti. Didžioji išmintis mus skatina atsigręžti į žmogų ir jį pamilti. Mes turime leisti kitam suvokti, kad jį mylime ir per tai jis žinos, kad jį myli Dievas. Viešpats primena: “Ką padarėte vienam iš mažiausiųjų brolių,- man padarėte” (žr. Mt 25, 40). Meilė miršta ir pasaulis yra šaltas, kadangi žmogus nutolo nuo meilės šaltinio. Daugelio žmonių širdyse slypi neįtikėtinas agresyvumas ir dažnai dėl visko yra kaltinamas Dievas. Atėjo laikas nurimti ir įsiklausyti, kad mylinčio Dievo artumoje pamatytume savo skurdą ir pajustume begalinę Dievo meilę skatinančia mus kurti Dievo karalystę žemėje. Viešpaties balsas prabils mūsų širdyse ir mes pažinsime tikrąją meilę, užuojautą ir ištikimybę.

Jau pranašas Izaijas pastebėjo: “Visame mano šventajame kalne nebus vietos jokiai skriaudai nei jokiai niekšybei, nes žemė bus kupina Viešpaties pažinimo” (Iz 11, 9). Naujajame testamente, Evangelijoje pagal Joną, Jėzus sako: “Jei laikysitės mano mokslo, jūs iš tikro būsite mano mokiniai; jūs pažinsite tiesą ir tiesa padarys jus laisvus.” “Man gaila tų žmonių, kurie kasdien neskaito Šv. Rašto. Įdomu, kodėl jie iš savęs atima stiprybę ir džiaugsmą”, sako Wilsonas.

Mielieji, kada mes suprasime ir su džiaugsmu priimsime Kristaus mokslą, įsileisime jo mintis, patarimus ir nurodymus į savo širdis, studijų audotorijas ir klases, kada mes suprasime Kristaus žodžius: “Nuo manes atsiskyrę jūs nieko negalite nuveikti” (Jn 15, 5). Mokėsime perteikti akademines žinias, įvairius sugebėjimus, tačiau kol Dievo karalystės kūrimas žemėje neužims pirmos vietos, liksime tuščiomis rankomis. Žmogus gali išbraukti Dievą savo gyvenime, bet Dievas žmogų visada myli ir laukia jo meilės. Tad su giliu tikėjimu ir pasitikėjimu supraskime, jog esame vieno dangaus Tėvo vaikų šeima, visi esame broliai ir seserys Kristuje. Tad pasilikime meilėje, nes meilėje visada yra palaiminimas. Meilėje visada yra tikrasis džiaugsmas. Meilė visada yra tikrasis atsakymas į daugybę klausimų, kuriuos užduoda žmonės.

Pagaliau, broliai, primena apaštalas Paulius, mąstykime apie tai, kas teisinga, garbinga, teisu, tyra, mylėtina, giriama,- apie visa, kas dorybinga ir šlovinga, ir ramybės Dievas bus su jumis” (Fil 4, 8).